CELEX: 32019D1203
Language: fi
Date: 2019-07-12 00:00:00
Title: Komission täytäntöönpanopäätös (EU) 2019/1203, annettu 12 päivänä heinäkuuta 2019, sen määrittämisestä, että etuustullin väliaikainen suspendoiminen ei ole aiheellista Guatemalasta peräisin olevien banaanien tuonnissa

15.7.2019   
               
               
                  FI
               
               
                  Euroopan unionin virallinen lehti
               
               
                  L 189/73
               
            
         KOMISSION TÄYTÄNTÖÖNPANOPÄÄTÖS (EU) 2019/1203,
         annettu 12 päivänä heinäkuuta 2019,
         sen määrittämisestä, että etuustullin väliaikainen suspendoiminen ei ole aiheellista Guatemalasta peräisin olevien banaanien tuonnissa
         EUROOPAN KOMISSIO, joka
         ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,
         ottaa huomioon Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 20/2013 (1) ja erityisesti sen 15 artiklan 2 kohdan,
         sekä katsoo seuraavaa:
         
                     (1)
                  
                  
                     Banaaneja koskeva vakautusmekanismi otettiin käyttöön Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyllä sopimuksella (2), jäljempänä ’sopimus’, jota ryhdyttiin väliaikaisesti soveltamaan Keski-Amerikan valtioissa vuoden 2013 aikana ja Guatemalassa 1 päivänä elokuuta 2013.
                  
               
                     (2)
                  
                  
                     Asetuksella (EU) N:o 20/2013 täytäntöön pannun vakautusmekanismin mukaisesti sen jälkeen, kun jostakin asianomaisesta maasta peräisin oleville tuoreille banaaneille (Euroopan unionin yhdistetyn nimikkeistön nimike 0803 90 10, 1.1.2012) määritetty kynnystuontimäärä ylittyy, komissio hyväksyy täytäntöönpanosäädöksen, jossa se joko väliaikaisesti suspendoi kyseessä olevasta maasta peräisin olevien tuoreiden banaanien tuontiin sovellettavan etuustullin tai päättää, että tällainen suspendointi ei ole aiheellinen.
                  
               
                     (3)
                  
                  
                     Guatemalasta peräisin olevien tuoreiden banaanien tuonti unioniin oli 78 133 tonnia 13 päivänä toukokuuta 2019 ja ylitti asetuksen (EU) N:o 20/2013 liitteessä vahvistetun kynnystuontimäärän 72 500 tonnia.
                  
               
                     (4)
                  
                  
                     Asetuksen (EU) N:o 20/2013 15 artiklan 3 kohdan mukaisesti komissio tarkasteli kyseisen tuonnin vaikutusta banaanien markkinatilanteeseen unionissa voidakseen päättää, olisiko etuustulli suspendoitava vai ei. Komissio tarkasteli kyseisen tuonnin vaikutusta unionin hintatasoon, muista lähteistä peräisin olevan tuonnin kehitystä ja unionin tuoreiden banaanien markkinoiden yleistä vakautta.
                  
               
                     (5)
                  
                  
                     Vuoden 2019 kynnystuontimäärän ylittyessä Guatemalasta peräisin olevien tuoreiden banaanien osuus unioniin tulevasta tuoreiden banaanien tuonnista, johon sovelletaan banaaneja koskevaa vakautusmekanismia, oli 4,5 prosenttia.
                  
               
                     (6)
                  
                  
                     Tuontimäärät suurista viejämaista, joiden kanssa unionilla myös on vapaakauppasopimukset, olivat samaan aikaan 26 prosenttia (Kolumbia), 30 prosenttia (Ecuador) ja 27 prosenttia (Costa Rica) niille määritetyistä kynnystuontimääristä. Toistaiseksi tuonti erityisesti Costa Ricasta on ollut vähäisempää kuin aiempina vuosina. Vakautusmekanismin ”käyttämättömät” määrät (noin 4,5 miljoonaa tonnia) ovat paljon korkeammat kuin Guatemalasta kokonaisuudessaan tuodut määrät (78 133 tonnia).
                  
               
                     (7)
                  
                  
                     Vuoden 2019 ensimmäisen neljänneksen aikana Guatemalasta tulleen tuoreiden banaanien tuonnin hinta oli keskimäärin 630 euroa/tonni, joka oli 3,4 prosenttia alhaisempi kuin muun unioniin tulleen tuoreiden banaanien tuonnin keskihinta (652 euroa/tonni) samalla ajanjaksolla. Vuoden 2018 ensimmäisellä neljänneksellä Guatemalasta tulleen banaanien tuonnin keskihinta oli 21,7 prosenttia alhaisempi kuin muut hinnat.
                  
               
                     (8)
                  
                  
                     Vaikka kaikista lähteistä tulevien banaanien keskimääräinen tukkuhinta vuoden 2019 ensimmäisellä neljänneksellä oli 7,6 prosenttia alhaisempi kuin vastaava hinta vuoden 2018 ensimmäisellä neljänneksellä (970 euroa/tonni vuoden 2019 ensimmäisellä neljänneksellä, 1 050 euroa/tonni vuoden 2018 ensimmäisellä neljänneksellä), unionissa tuotettujen banaanien keskimääräinen tukkuhinta vuoden 2019 ensimmäisellä neljänneksellä oli 9,4 prosenttia korkeampi kuin vuoden 2018 ensimmäisellä neljänneksellä (1 111 euroa/tonni vuoden 2019 ensimmäisellä neljänneksellä, 1 007 euroa/tonni vuoden 2018 ensimmäisellä neljänneksellä).
                  
               
                     (9)
                  
                  
                     Koska banaanien tuonti Guatemalasta on vähäistä, sillä ei ole ollut vaikutusta banaanin markkinahintaan unionissa. Näin ollen ei ole mitään viitteitä siitä, että unionin markkinoiden vakaus olisi häiriintynyt Guatemalasta peräisin olevien tuoreiden banaanien tuonnille määritetyn vuotuisen kynnystuontimäärän ylittymisestä tai että ylityksellä olisi ollut merkittäviä vaikutuksia unionin tuottajien tilanteeseen.
                  
               
                     (10)
                  
                  
                     Huhtikuussa 2019 ei myöskään ole havaittavissa merkkejä unionin markkinoiden vakavan heikentymisen uhkasta tai unionin syrjäisimpien alueiden taloudellisen tilanteen vakavasta heikentymisestä.
                  
               
                     (11)
                  
                  
                     Guatemalasta peräisin olevien banaanien tuontiin sovellettavan etuustullin suspendoiminen ei ole tämän vuoksi tässä vaiheessa aiheellista.
                  
               
                     (12)
                  
                  
                     On syytä muistaa, että vuonna 2018 tuonti Guatemalasta ylitti vuotuisen kynnysarvon 10 päivänä syyskuuta ja että kyseisen vuoden loppuun mennessä sen määrä oli 150 000 tonnia. Komissio totesi kuitenkin myöhemmin tekemässään analyysissä, ettei kyseinen tuonti eikä muu vakautusmekanismin soveltamisalaan kuuluvista maista peräisin oleva tuonti aiheuttanut häiriöitä unionin markkinoilla.
                  
               
                     (13)
                  
                  
                     Koska vuotuinen kynnystuontimäärä ylittyi jo toukokuussa 2019 ja vaikka Guatemalasta unioniin tuleva kokonaistuonti on vähäistä, komissio seuraa tilanteen kehittymistä ja toteuttaa tarvittaessa toimenpiteitä myöhemmin.
                  
               
                     (14)
                  
                  
                     Asetuksen (EU) N:o 20/2013 14 artiklan 4 kohdan mukaan tämän päätöksen olisi tultava voimaan kiireellisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Guatemalasta peräisin olevien, Euroopan unionin yhdistetyn nimikkeistön nimikkeeseen 0803 90 10 kuuluvien tuoreiden banaanien tuontiin sovellettavan etuustullin väliaikainen suspendoiminen ei ole aiheellista.
         
         
            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 12 päivänä heinäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 17, 19.1.2013, s. 13.
         
            (2)  Sopimus Euroopan unionin ja sen jäsenvaltioiden sekä Keski-Amerikan välisestä assosiaatiosta (EUVL L 346, 15.12.2012, s. 3).